《长生观拜谒碧落侍中观巨楠》
宋代·程公许

功行三千未易圆，活人阴协最为先。
一瓢酒酿春江醁，百尺楠藏洞府天。
道骨想从玄祖受，高风应许裔孙传。
珥貂碧落犹官府，何似鞭鸾陪散仙。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。